S-80/2017

Mál þetta, sem dómtekið var 23. þessa mánaðar, var höfðað með ákæru lögreglustjórans á höfuðborgarsvæðinu, útgefinni 28. síðasta mánaðar, á hendur H-kk-þgf P-kk-þgf, kt. 000000-0000, Beykidal 8 í Reykjanesbæ, „fyrir eftirtalin brot:

1. Umferðarlagabrot, með því að hafa mánudaginn 1. ágúst 2016 ekið bifreiðinni [...] óhæfur um [sic] að stjórna henni örugglega vegna áhrifa ávana- og fíkniefna (í blóði mældist amfetamín 720 ng/ml, MDMA 75 ng/ml, Metýlfenídat 45 ng/ml og tetrahýdrókannabínól 1,8 ng/ml) um Hafnarfjarðarveg þar til lögregla stöðvaði aksturinn móts við verslun Olís í Garðabæ. [...]

Telst þetta varða við 1. mgr., sbr. 2. mgr. 45. gr. a., sbr. 1. mgr. 100. gr. umferðarlaga nr. 50/1987, með áorðnum breytingum.

2. Fíkniefnalagabrot, með því að hafa mánudaginn 1. ágúst 2016, á bifreiðarstæði verslunarinnar Olís við Hafnarfjarðarveg í Garðabæ, átt og afhent 0,99 g af maríhúana sem A, kt. 000000-0000, hafði í vörslum sínum og lögreglumenn fundu við leit á honum. [...]

Telst þetta varða við 2. gr., sbr. 5. gr. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001.

3. Fíkniefnalagabrot, með því að hafa mánudaginn 12. september 2016 haft í vörslum sínum, í sölu- og dreifingarskyni, 62,27 g af maríhúana sem lögregla fann við leit í íbúð að Írabakka 16 í Reykjavík og lagði hald á. [...]

Telst þetta varða við 2. gr., sbr. 5. gr. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001.

4. Fíkniefna-, lyfja- og vopnalagabrot, með því að hafa föstudaginn 13. janúar 2017, við Fjarðargötu 11 í Hafnarfirði, haft í vörslum sínum, í sölu- og dreifingarskyni 57,34 g af maríhúana, 0,27 g af kókaíni og lyfseðilsskyld lyf (30 stk. af Nourontin [sic] 600 mg og 24 stk. af Pregabalin 150 mg), án þess að hafa markaðs- og lyfsöluleyfi Lyfjastofnunar, og butterfly-hníf, allt sem lögregla fann við leit í bifreiðinni ND688 og lagði hald á. [...]

Telst þetta varða við 2. gr., sbr. 4. gr., 5. gr. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001 og 1. mgr. 7. gr. og 1. mgr. 20. gr., sbr. 1. mgr. 49. gr. lyfjalaga nr. 93/1994, með áorðnum breytingum og 1. mgr. 30. gr., sbr. 1. mgr. 36. gr. vopnalaga nr. 16/1998.

Þess er krafist að ákærði verði dæmdur til refsingar, til greiðslu alls sakarkostnaðar, til sviptingar ökuréttar skv. 101. gr. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006, jafnframt að ákærði verði dæmdur til að sæta upptöku á framangreindum fíkniefnum, 120,60 g af maríhúana og 0,27 g af kókaíni samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er einnig krafist upptöku á butterfly-hníf, sem lagt var hald á, samkvæmt 1. mgr. 37. gr. laga nr. 16/1998 og lyfseðilsskyldum lyfjum, 30 stk. af Nourontin [sic] 600 mg og 24 stk. af Pregabalin 150 mg, sbr. 3. mgr. 49. gr. lyfjalaga nr. 93/1994.“

Mál nr. S-114/2017, sem höfðað var á hendur ákærða með ákæru útgefinni 23. þessa mánaðar, var sameinað þessu máli með heimild í 1. mgr. 169. gr. laga um meðferð sakamála nr. 88/2008.

Þar eru ákærða gefin að sök „umferðar- og fíkniefnalagabrot, með því að hafa föstudaginn 10. febrúar 2017 ekið bifreiðinni [...] óhæfur um [sic] að stjórna henni örugglega vegna ávana- og fíkniefna (í blóð mældist amfetamín 35 ng/ml, metýlfenídat 40 ng/ml og tetrahýdrókannabínól 0,8 ng/ml) norður Reykjanesbraut uns lögregla stöðvaði aksturinn á Reykjanesbraut við Kauptún í Garðabæ og haft í vörslum sínum sínum 7,80 g af maríhúana sem hann framvísaði við afskipti lögreglu“ og að hafa þannig gerst brotlegur við 1. mgr., sbr. 2. mgr. 45. gr. a., sbr. 1. mgr. 100. gr. umferðarlaga nr. 50/1987, með áorðnum breytingum og 2. gr., sbr. 5. gr. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001.

Í þeirri ákæru er þess krafist að ákærði verði dæmdur til refsingar, greiðslu alls sakarkostnaðar, til sviptingar ökuréttar samkvæmt 101. gr. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006, jafnframt að ákærði verði dæmdur til að sæta upptöku á framangreindum fíkniefnum, 7,80 g af maríhúana, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Skírskotað er til ákæranna um lýsingu málavaxta.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þau brot sem honum eru gefin að sök. Eru brotin réttilega heimfærð til refsiákvæða, þó þannig að eftir atvikum þykir heimfærslu til 4. gr. laga um ávana- og fíkniefni nr. 65/1974 vera ofaukið í 4. tl. ákærunnar frá 28. síðasta mánaðar og að þar tilgreint vopnalagabrot ákærða þykir réttilega heimfært til b. liðar 2. mgr. 30. gr., sbr. 1. mgr. 36. gr. vopnalaga nr. 16/1998. Ákærði hefur því unnið sér til refsingar.

Ákærði krefst vægustu refsingar sem lög leyfa og að refsingin verði að öllu leyti bundin skilorði. Þá gerir skipaður verjandi hans kröfu um hæfilega þóknun sér til handa. Af hálfu ákærða var meðal annars greint frá því að hann hafi sótt sér meðferð við fíknivanda sínum á Sjúkrahúsinu Vogi.

Á meðal gagna málsins eru efnaskýrslur lögreglu frá 12. ágúst 2016, 19. september 2016, 1. síðasta mánaðar og 1. þessa mánaðar, um hin haldlögðu fíkniefni og lyf, sem þar er greint frá, að þau hafi að tegund og magni greinst sem þau efni sem frá greinir í ákærum. Ákærði hefur hvort tveggja á rannsóknarstigi og fyrir dómi gengist við þeim sökum sem á hann hafa verið bornar og er það virt honum til málsbóta. Samkvæmt sakavottorði útgefnu 21. þessa mánaðar hefur hann í fjórum tilvikum sætt refsingu. Með sátt hjá lögreglustjóra 24. febrúar 2015 samþykkti hann greiðslu 140.000 króna sektar og tólf mánaða sviptingu ökuréttar, fyrir að aka undir áhrifum ávana- og fíkniefna. Með annarri slíkri sátt 4. desember það ár samþykkti hann greiðslu 60.000 króna sektar fyrir að aka sviptur ökurétti og með þriðju þess háttar sáttinni 10. maí á síðasta ári samþykkti hann sektargreiðslu, vegna brots gegn lögum um ávana- og fíkniefni. Nú síðast var ákærði með dómi 22. desember síðastliðinn dæmdur í tveggja mánaða fangelsi, skilorðsbundið til tveggja ára, fyrir fíkniefnalagabrot með því að hafa haft í vörslum sínum í sölu- og dreifingarskyni 11,99 g af amfetamíni, 1,34 g af maríhúana og 47 ecstacy töflur (MDMA). Sá dómur hafði ekki verið birtur ákærða er mál þetta var þingfest og dómtekið 23. þessa mánaðar og því ekki heldur er hann framdi brotin samkvæmt 4. lið ákærunnar frá 28. síðasta mánaðar og brotin samkvæmt ákærunni frá 23. þessa mánaðar, og hefur ákærði því ekki rofið skilorð dómsins. Brotin í 1., 2. og 3. lið ákærunnar frá 28. síðasta mánaðar framdi hann hins vegar fyrir uppsögu þess dóms og því ber nú að dæma ákærða hegningarauka við þann dóm. Á grundvelli 60. gr. almennra hegningarlaga nr. 19/1940, er refsing dómsins frá 22. desember síðastliðnum nú tekin upp og er ákærða dæmd refsing í einu lagi, sbr. 77. og 78. gr. þeirra laga. Samkvæmt því og að öðru framangreindu virtu, þykir refsing hans hæfilega ákveðin fangelsi í þrjá mánuði, en rétt þykir að fresta fullnustu hennar og skal hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. þeirra laga. Með vísan til 4. mgr. 77. gr. sömu laga, skal ákærði jafnframt greiða 300.000 krónur í sekt til ríkissjóðs, innan fjögurra vikna frá birtingu þessa dóms, en sæta ella fangelsi í 22 daga.

Eftir framansögðu og á grundvelli 1. og 6. mgr. 102. gr. umferðarlaga nr. 50/1987, er ákærði einnig sviptur ökurétti í þrjú ár frá birtingu dóms þessa að telja.

Ákærði hefur fallist á framangreindar upptökukröfur ákæruvaldsins. Með vísan til 6. mgr. 5. gr. laga nr. 65/1974, 3. mgr. 49. gr. laga nr. 93/1994 og 1. mgr. 37. gr. laga nr. 16/1998, skal hann sæta upptöku á þeim fíkniefnum, lyfjum og vopni, sem hald var lagt á, eins og nánar greinir í dómsorði.

Á grundvelli 1. mgr. 218. gr. laga nr. 88/2008, er ákærði dæmdur til að greiða sakarkostnað málsins, sem samkvæmt yfirlitum um slíkan kostnað og með stoð í öðrum framlögðum gögnum, nemur samanlagt 287.624 krónum vegna aðgerða á rannsóknarstigi, og þóknun skipaðs verjanda síns, L-kk-ef R-kk-ef héraðsdómslögmanns, sem þykir hæfilega ákveðin 84.320 krónur, að meðtöldum virðisaukaskatti.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, H-kk-nf P-kk-nf, sæti fangelsi í þrjá mánuði, en fresta skal fullnustu refsingar og skal hún niður falla að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði skal jafnframt greiða 300.000 krónur í sekt til ríkissjóðs, innan fjögurra vikna frá birtingu dóms þessa, en sæta ella fangelsi í 22 daga.

Ákærði er sviptur ökurétti í þrjú ár frá birtingu þessa dóms að telja.

Ákærði sæti upptöku á 128,40 g af maríhúana, 0,27 g af kókaíni, þrjátíu töflum af Neurontin 600 mg, 24 töflum af Pregabalin 150 mg og butterfly hníf, sem hald var lagt á.

Ákærði greiði 371.944 krónur í sakarkostnað, þar með talda þóknun skipaðs verjanda síns, L-kk-ef R-kk-ef héraðsdómlögmanns, 84.320 krónur.

H-kk-nf Þ-kk-nf